《登广州郡城》
明代·郑学醇

百谷汇天池，五岭甸南服。秦尉披荆榛，炎荒肇黄屋。

五季竞霸披，蛟蜃肆荼毒。玉玺陨厓山，华风染胡俗。

神圣御寰区，泰阶爰清淑。九译来梯航，献琛萃川陆。

灵气人所钟，河山迥回复。谯楼俯郊闉，层晖展遐瞩。

悠然往古心，畅哉千里目。肉食鄙藿谋，祸机多隐伏。

欲纡南顾忧，绥柔在良牧。

作者简介：广东顺德人，字承孟。隆庆元年举人。任武缘知县。有《句漏集》。